钦定古今图书集成/明伦汇编/氏族典/第154卷 > 《廖用贤尚友录》 > 温仲舒
## 钦定古今图书集成/明伦汇编/氏族典/第154卷 > 《廖用贤尚友录》 > 温仲舒

按《宋史温仲舒传》：“仲舒，字秉阳，河南人。太平兴国二
年，举进士，为大理评事，通判吉州，再迁秘书丞，知汾
州，坐事除名。未几，复起为右赞善大夫，通判睦州。端
拱初，拜右正言、直史馆，判户部凭由司。三年，拜工部
郎中、枢密直学士，知三班院。淳化二年，拜右谏议大
夫、枢密副使，改同知枢密院事。四年，罢知秦州。先是”，
俗杂羌戎，为平民患。仲舒至，部兵历按诸砦，谕其酋
以威信，诸部献地内属。会有言仲舒生事者，乃命知
凤翔，连知兴元、江陵二府，加给事中。会内侍蓝继宗
使秦州，还言“得地甚利”，乃召仲舒，拜户部侍郎，寻参
知政事。咸平初，拜礼部尚书。罢政，出知河阳。逾年，知
开封府。五年，以京府务剧求罢，遂以本官兼御史中
丞，寻迁刑部尚书、知天雄军，徙河南。景德中，复知审
官院。大中祥符中，进职户部尚书。三年，判昭文馆大
学士。命下卒，年六十七。赠左仆射，谥恭肃。仲舒敏于
应务，少与吕蒙正契厚。仲舒黜废累年，蒙正极力援
引。及彼任用，反攻蒙正，士论薄之。子嗣宗、嗣良、嗣先、
嗣立。仲舒既卒，帝悯其孤弱，并录以官。